﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

На основу члана 18. став 5. Закона о подстицајима у пољопривреди и руралном развоју („Службени гласник РС”, број 10/13),

Министар пољопривреде, шумарства и водопривреде доноси

**ПРАВИЛНИК**

**о начину остваривања права на основне подстицаје у биљној производњи и обрасцу захтева за остваривање тих подстицаја**

"Службени гласник РС", бр. 29 од 29. марта 2013, 9 од 5. фебрура 2016, 44 од 8. јуна 2018 - др. закон, 38 од 20. марта 2020.

Члан 1.

Овим правилником ближе се прописује начин остваривања права на основне подстицаје (у даљем тексту: подстицаји), као и образац захтева за остваривање тих подстицаја.

Члан 2.

Право на подстицаје остварује се подношењем захтева за остваривање права на подстицаје (у даљем тексту: захтев), Министарству финансија **\*** – Управи за трезор (у даљем тексту: Управа).

**Захтев се подноси једанпут годишње, у два примерка од 1. марта до 30. априла текуће године, на Обрасцу – Захтев за остваривање права на основне подстицаје у биљној производњи у \_\_\_\_\_\_\_\_\_\_ години, који је одштампан уз овај правилник и чини његов саставни део.\***

\*Службени гласник РС, број 9/2016

Члан 3.

Захтев садржи: податке о подносиоцу; податке о култури која је засејана, односно засађена (шифра, назив и површина) и збиру површина под културама наведеним у захтеву, а које су пријављене у Регистар пољопривредних газдинстава (у даљем тексту: Регистар); место и датум подношења захтева, потпис подносиоца захтева **\*\*** (ако је подносилац захтева предузетник или правно лице).

Културе из става 1. овог члана су све културе наведене у Шифарнику биљне производње и других намена земљишних парцела који је саставни део **прописа\*\*\*** **којим се уређује упис у Регистар пољопривредних газдинстава и обнова регистрације\***, осим природних ливада и пашњака у оквиру групе култура крмно биље.

\*Службени гласник РС, број 9/2016

\*\*Службени гласник РС, број 44/2018

\*\*\*Службени гласник РС, број 38/2020

Члан 4.

Управа утврђује да ли су испуњени прописани услови за остваривање права на подстицаје, упоређује податке из захтева са подацима из Регистра, одобрава исплату и даје налог за пренос средстава на наменски рачун пољопривредног газдинства код пословне банке.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-31/2013-09

У Београду, 26. марта 2013. године

Министар,

**Горан Кнежевић,** с.р.

**ОДРЕДБЕ КОЈЕ НИСУ УНЕТЕ У „ПРЕЧИШЋЕН ТЕКСТ“ ПРАВИЛНИКА**

*Правилник о измени Правилника о начину остваривања права на основне подстицаје у биљној производњи и обрасцу захтева за остваривање тих подстицаја: „Службени гласник РС“, број 38/2020-26*

**Члан 2.**

**Изузетно у 2020. години, захтев за остваривање права на основне подстицаје подноси се Министарству пољопривреде, шумарства и водопривреде, на имејл адресу: uap.kabinet@minpolj.gov.rs достављањем следећих података о подносиоцу захтева:**

**1) име и презиме;**

**2) матични број;**

**3) број пољопривредног газдинства (БПГ).**

**Корисници који су остварили право на подстицаје у 2019. години, а до дана ступања на снагу овог правилника нису поднели захтев, право на основне подстицаје остварују тако што им се средства директно уплаћују на наменски рачун пољопривредног газдинства код пословне банке.**

**Члан 3.**

**Овај правилник ступа на снагу наредног дана од дана објављивања у „Службеном гласнику Републике Србијеˮ.**

Прилози

*НАПОМЕНА ИЗДАВАЧА: Правилником о изменама Правилника о начину остваривања права на основне подстицаје у биљној производњи и обрасцу захтева за остваривање тих подстицаја ("Службени гласник РС", број 9/2016)* *Образац – Захтев за остваривање права на основне подстицаје у биљној производњи у \_\_\_\_\_\_\_\_\_\_ години, замењен је новим Обрасцем (види члан 3. Правилника - 9/2016-61).*

